CLXXII.  Privilegium pro monasterio Grimbergensi.   (Anno 1147, Maii 1.) [HUGO,  Annal. Praem.,  I, Pr., 510.]
Author: Eugenius III

EUGENIUS episcopus, servus servorum Dei, dilectis filiis HUMBERTO abbati Grimbergensi, ejusque fratribus tam praesentibus quam futuris regularem vitam professis, in perpetuum.

Religiosis desideriis dignum est facilem praebere consensum, ut fidelis devotio celerem sortiatur effectum; quocirca, dilecti in Domino filii, vestris postulationibus clementer annuimus et praefatum locum, in quo divino mancipati estis obsequio, sub beati Petri et nostra protectione suscipimus, et praesentis scripti privilegio communimus; statuentes ut quascunque possessiones, quaecunque bona in praesentiarum juste et canonice possidetis, aut in futurum concessione pontificum, largitione regum aut principum, oblatione fidelium, seu aliis justis modis, Deo propitio, poteritis adipisci, firma vobis vestrisque successoribus et illibata permaneant, in quibus haec propriis duximus exprimenda vocabulis: Altare videlicet de Vuamblini cum appendiciis suis, Berchem, Radelgem, et Ramesdunk; altare de Strumbeca. Vualterius, qui dicebatur magnus, quindecim mansos Grimbergensi Ecclesiae dedit. Gerardus filius suus, unum; Alvericus et filius suus Reimerus duos et curiam de Everchen; Adeloïa venerabilis vidua, allodium in Kerberghe cum decima et quatuor solidos in Vicele, et terram quae Bochult cognominata est, et dimidium molendinum in Grimberghen praefatae ecclesiae tradidit. Gualterius Bertholdus cum haeredibus suis Gerardo et Vualtero de Eme terram in Steilo et piscaturam dederunt. Volfundis particulam terrae Botolengem, praefatae ecclesiae, mansum vero unum in Amelrengem Strumbegensi ecclesiae dedit. Lambertus de Ossele vir liberalis, seipsum et allodium suum et mancipia sua devotus obtulit. Osto de Leuve et cohaeredes sui, octavam partem quam possederant in Macha. Hugo et Adanghem nonam partem decimae suae in Herne. Vualterius de Galmarden duos mansos in veteri Aingem Commeratae ecclesiae obtulerunt; Willelmus et fratres sui cum sorore sua Bescela, mansum unum in Adelegem. Berta vero et filius ejus Hilis terram suam in Berthem, et partem molendini dederunt. Gozoinus vir nobilis de Veljeka, dimidium mansum in Beiengem huic ecclesiae dedit. Godefridus dux junior duos mansos et dimidium in Osselle cum silva libere concessit; pater autem ejus locum molendini super Strumbeccam, praefatae ecclesiae obtulit. Sane laborum vestrorum quos propriis manibus aut sumptibus colitis, seu de nutrimentis vestrorum animalium, nullus a vobis decimas exigere praesumat. Decernimus ergo ut nulli omnino hominum liceat praefatum locum temere perturbare aut ejus possessiones auferre, aut ablatas retinere, minuere, aut aliquibus vexationibus fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva sedis apostolicae auctoritate et dioecesanorum episcoporum canonica reverentia. Si qua igitur in futurum ecclesiastica saecularisve persona hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. Datum Parisiis, VII Nonas Maii, Incarnationis Dominicae anno 1147, pontificatus vero nostri anno III.